b'\n_START_ARTICLE_\nGrillikioski\n_START_PARAGRAPH_\nGrillikioski (puhek. grilli, nakkikioski, snagari ja sn\xc3\xa4g\xc3\xa4ri)  on kioski, jossa myyd\xc3\xa4\xc3\xa4n valmistettua pikaruokaa. Grillikioskeja sijaitsee usein kaupunkien, kaupunginosien ja kuntien keskustoissa sek\xc3\xa4 paikoin maanteiden varsilla. Ne ovat useimmiten yksityisomisteisia, omalla konseptillaan ja nimell\xc3\xa4\xc3\xa4n toimivia, vastakohtana hampurilaisravintoloissa ja pizzerioissa yleisemm\xc3\xa4lle ravintolaketju- tai franchising-toiminnalle._NEWLINE_Tavanomaisia grillikioskeissa myyt\xc3\xa4vi\xc3\xa4 tuotteita ovat hampurilaiset, lihapiirakat, nakkis\xc3\xa4mpyl\xc3\xa4t, grillimakkarat, porilaiset ja erilaiset ruoka-annokset, kuten makkaraperunat tai lihapullat muusilla lisukkeineen. Grillikioskeilla on my\xc3\xb6s usein omia erikoisuuksiaan ja nimikkoannoksia, kuten paikkakunnan tai esimerkiksi sijaintiin liittyv\xc3\xa4n teeman mukaan nimettyj\xc3\xa4 tuotteita._NEWLINE_Helsingiss\xc3\xa4 katukuvaan sijoitettujen grillikioskien ulkon\xc3\xa4k\xc3\xb6 on tarkkaan s\xc3\xa4\xc3\xa4detty , k\xc3\xa4yt\xc3\xb6ss\xc3\xa4 on tyyppikioskeja eri aikakausilta. Uusinta mallia edustaa kioskimalli, joka muodostuu kahdesta sis\xc3\xa4kk\xc3\xa4isest\xc3\xa4 kuutiosta joista yksi on lasinen ja toinen verhoiltu kiilt\xc3\xa4v\xc3\xa4ll\xc3\xa4 ter\xc3\xa4slevyll\xc3\xa4. Edelliset kioskit olivat kuutionmuotoisia lujitemuovikoppeja ja niit\xc3\xa4 vanhemmat lasi-ikkunoin varustettuja kojuja.'